b'\n_START_ARTICLE_\nGand\xc3\xa0ria\n_START_SECTION_\nMorfologia\n_START_PARAGRAPH_\nLa gand\xc3\xa0ria \xc3\xa9s el trit\xc3\xb3 m\xc3\xa9s gran d\'Europa. Pot assolir els 30 cm de longitud, dels quals aproximadament la meitat corresponen a la cua. Comparada amb altres tritons, el seu aspecte \xc3\xa9s for\xc3\xa7a robust. El mascle \xc3\xa9s normalment m\xc3\xa9s petit i prim que la femella. Malgrat que la pell dels individus adults sembli aspra i rugosa, se suau al tacte i est\xc3\xa0 coberta d\'una mucositat com a tots els amfibis. La coloraci\xc3\xb3 de les gand\xc3\xa0ries pot variar del gris fosc a gris clar en la zona dorsal, amb la zona ventral gaireb\xc3\xa9 blanca. Tenen una filera de punts vermells als costats del cos on es poden veure unes protuber\xc3\xa0ncies causades per les puntes de les costelles. El cap es pla i amb forma de pala.\n_START_SECTION_\nEcologia\n_START_PARAGRAPH_\nLa gand\xc3\xa0ria \xc3\xa9s una esp\xc3\xa8cie limitada al centre i sud de la pen\xc3\xadnsula Ib\xc3\xa8rica i a la plana costanera de l\'\xc3\x80frica del nord. A Catalunya nom\xc3\xa9s es coneix a les Terres de l\'Ebre, on pot ser localment abundant en basses i pous. Era com\xc3\xba al Pa\xc3\xads Valenci\xc3\xa0, on han minvat fortament les poblacions a causa de la desaparici\xc3\xb3 gradual del seu h\xc3\xa0bitat amb la proliferaci\xc3\xb3 d\'urbanitzacions, autopistes, camps de golf, etc. i tamb\xc3\xa9 de l\'ab\xc3\xbas de fertilitzants i pesticides que contaminen les s\xc3\xa9quies i basses on viuen els "ofegabous". Tot i que encara \xc3\xa9s relativament freq\xc3\xbcent al nord del pa\xc3\xads, a la zona d\'Alcal\xc3\xa0 de Xivert, comarca del Baix Maestrat, la gand\xc3\xa0ria es fa m\xc3\xa9s rara com m\xc3\xa9s al sud._NEWLINE_L\'\xc3\xa8poca de l\'acoblament \xc3\xa9s durant l\'hivern, d\'octubre a maig, varia localment segons l\'altitud. Les femelles de les gand\xc3\xa0ries ponen els ous en petits grups adherits a objectes flotants o plantes aqu\xc3\xa0tiques. Per desovar trien s\xc3\xa9quies, cisternes i basses, preferint l\'aigua neta i profunda. Les larves ixen passades algunes dues setmanes. Duen br\xc3\xa0nquies externes i s\'alimenten preferentment de petits crustacis, com d\xc3\xa0fnies. Les larves de la gand\xc3\xa0ria poden completar la metamorfosi entre tres i cinc mesos. Tot i aix\xc3\xad sovint hi ha individus que passen per\xc3\xadodes molt m\xc3\xa9s llargs en estat larvari sense eixir mai de l\'aigua, fenomen que es coneix am el nom de neot\xc3\xa8nia. _NEWLINE_Les gand\xc3\xa0ries poden habituar-se for\xc3\xa7a b\xc3\xa9 a viure en un aqu\xc3\xa0rium de dimensions adequades a llur talla. No se sap exactament quants anys arriben a viure en l\'estat natural, per\xc3\xb2 en captivitat hi ha individus que han arribat a quinze anys. _NEWLINE_Encara que els agrada viure gaireb\xc3\xa9 tot l\'any en l\'aigua, en casos d\'urg\xc3\xa8ncia, quan la bassa en qu\xc3\xa8 vivien s\'ha assecat, les gand\xc3\xa0ries poden sortir a terra. Tamb\xc3\xa9 poden sortir si les condicions d\'humiditat s\xc3\xb3n favorables, sobretot a la nit o durant les pluges. No els agraden els bassals petits, on l\'aigua s\'escalfa massa, ni els corrents d\'aigua r\xc3\xa0pids. Les basses profundes amb vegetaci\xc3\xb3 natural constitueixen llur habitat ideal. Mengen cucs, larves d\'insectes i petits crustacis i normalment aquests animals s\xc3\xb3n m\xc3\xa9s actius al vespre que no pas al migdia._NEWLINE_Les gand\xc3\xa0ries viuen al fons de les basses o pous, refugiant-se sovint sota la vegetaci\xc3\xb3 aqu\xc3\xa0tica o sota les pedres. L\'enemic principal d\'aquests animals \xc3\xa9s la colobra escur\xc3\xa7onera que sovint es fica a les basses o cisternes i que pot empassar-se una gand\xc3\xa0ria adulta sencera.'